b'\n_START_ARTICLE_\nMezas\n_START_PARAGRAPH_\nMezas (55) (pranc. La Meuse\xc2\xa0\xe2\x80\x93 Pranc\xc5\xabzijos departamentas \xc5\xa1alies \xc5\xa1iaur\xc4\x97s rytuose, Lotaringijos regione, pavadintas pagal to paties pavadinimo up\xc4\x99. Administracinis centras\xc2\xa0\xe2\x80\x93 Bar le Diukas (Bar le Duc). Generalin\xc4\x97s tarybos pirmininkas Kristianas Nami (Christian Namy)._NEWLINE_Departamente 3 apskritys, 31 kantonas, 29 municipaliniai susivienijimai ir 500 komun\xc5\xb3. Plotas\xc2\xa0\xe2\x80\x93 6 211\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 192 198 gyventojai, 31 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais, padalijus Lotaringijos provincij\xc4\x85. 1997\xc2\xa0m. prie Mertos ir Mozelio departamento prijungtas Hanas prie Pjerponto._NEWLINE_Pirmojo pasaulinio karo metu departamentas tapo viena svarbiausi\xc5\xb3 kov\xc5\xb3 aren\xc5\xb3. 1916\xc2\xa0m. jame vyko Verdeno kautyn\xc4\x97s, po kuri\xc5\xb3 20 000 ha dirvon\xc5\xb3 tapo raudon\xc4\x85ja zona ir nebetiko \xc5\xbeem\xc4\x97s \xc5\xabkiui. 1923\xc2\xa0m. nuspr\xc4\x99sta jas u\xc5\xbesodinti mi\xc5\xa1ku, kuriame iki \xc5\xa1iol randami kautyni\xc5\xb3 p\xc4\x97dsakai.\n_START_SECTION_\nGeografija\n_START_PARAGRAPH_\nMezo departamentas ribojasi su Ard\xc4\x97n\xc5\xb3, Marnos, Auk\xc5\xa1tutin\xc4\x97s Marnos, Vog\xc4\x97z\xc5\xb3, Mertos ir Mozelio departamentais bei Belgija.\n_START_SECTION_\nKlimatas\n_START_PARAGRAPH_\nKlimatas okeaninis\xc2\xa0\xe2\x80\x93 kontinentinis. Temperat\xc5\xabros poky\xc4\x8diai \xc5\xa1veln\xc5\xabs. Vasaros da\xc5\xbenai sausos ir kar\xc5\xa1tos. Krituli\xc5\xb3 vidutini\xc5\xa1kai per metus\xc2\xa0\xe2\x80\x93 900\xc2\xa0mm.\n_START_SECTION_\nEkonomika\n_START_PARAGRAPH_\nPramon\xc4\x97 \xc4\xafvairi. Verdenas yra dra\xc5\xbe\xc4\x97 saldaini\xc5\xb3 sostin\xc4\x97, be kuri\xc5\xb3 Pranc\xc5\xabzijoje nei\xc5\xa1siver\xc4\x8dia nei vestuv\xc4\x97s, nei krik\xc5\xa1tynos. Bar le Diuke gaminamos uogien\xc4\x97s.\n_START_SECTION_\nPolitika\n_START_PARAGRAPH_\nDepartament\xc4\x85 Pranc\xc5\xabzijos senate atstovauja senatoriai Klodas Biv\xc4\x97 ir \xc5\xbderaras Long\xc4\x97, Atstov\xc5\xb3 r\xc5\xabmuose\xc2\xa0\xe2\x80\x93 Fransua Doz\xc4\x97 ir \xc5\xbdanas Lui Diumonas. Generalin\xc4\x99 taryb\xc4\x85 sudaro 36 nariai, kuri\xc5\xb3 po pus\xc4\x99 renkami kas trejus metus \xc5\xa1e\xc5\xa1eri\xc5\xb3 met\xc5\xb3 kadencijai.'